《长老坪》
清代·顾光旭

我行绕山腰，不复睹山足。我行陟山脊，又不见山腹。

故知天下奇，了不形起伏。古台倚轩辕，阴洞閟鬼谷。

长老尔何人，青眉坐垂目。冥以化诸有，破冻满寒绿。

灏灏鸣细泉，森森抽短竹。行客断糗粮，煮雪佐茶粥。

上睇迷濛中，层岭蔽阳复。只恐芒鞋穿，将投长老宿。

作者简介：（1731—1797）清江苏无锡人，字华阳，一字晴沙。乾隆十七年进士。官至甘肃甘凉道、署四川按察司使。有《响泉集》、《梁溪诗钞》。